המסילה המזרחית ההיסטורית

שמאל|ממוזער|250px|מסילת הברזל הצבאית העות'מאנית בארץ ישראל 1914–1917
[שמאל|ממוזער|250px|גשר בריטי על המסילה ליד [לוד]]
[שמאל|ממוזער|250px|סופה של המסילה המזרחית מדרום ל[נחל חדרה ולתחנת הרכבת חדרה מזרח]]
שמאל|ממוזער|250px|גשר הרכבת מעל נחל חדרה ומעברו הרחוק תחנת חדרה מזרח
שמאל|ממוזער|250px|גשר מעל נחל בית עריף ("גשר לונדון" ו"מפל הכלבים")
**המסילה המזרחית** היא מסילת רכבת היסטורית אשר עברה לאורך אזורי השרון, השפלה והנגב של ארץ ישראל והקצה הדרומי שלה הגיע עד מערבו של חצי האי סיני. המסילה נסללה על ידי יחידות הצבא העות'מאני בשנים 1915–1917 כציר לוגיסטי לשינוע כוח אדם ומשאבים במהלך המערכה על סיני וארץ ישראל במלחמת העולם הראשונה. המסילה התחברה למסילות שהונחו לרוחבה של ארץ ישראל, בצפון רכבת העמק, שהייתה שלוחה של מסילת הרכבת החיג'אזית, באמצעות מסילת השומרון והשלוחה מתחנת הרכבת מסעודיה מערבה לכיוון תחנת הרכבת טולכרם, ובמרכז, מסילת הרכבת יפו–ירושלים, שדרכה הצטלבה עם המסילה המזרחית בצומת הרכבות בואדי צראר.

לאחר כינון המנדט הבריטי הופעלה המסילה על ידי הרכבת המנדטורית, שודרגה לרוחב פס תקני של 143.5 ס"מ, נסללה עד חיפה והייתה לשדרה המרכזית של הקו הראשי ברשת המסילות בארץ ישראל.

לאחר הכרזת העצמאות של מדינת ישראל עברה המסילה לידי רכבת ישראל, והמשיכה לשמש כחלק מהקו הראשי של רכבת ישראל עד הקמת מסילת החוף, שהחליפה אותה.

בשנת 2019, החלו נתיבי ישראל ורכבת ישראל, בסלילת המסילה המזרחית החדשה בין חדרה ללוד, כולל הקמת וחידוש של חמש תחנות נוסעים ומסוף מטענים ארצי לאורכה.

## היסטוריה
### 1915–1917
ראשיתה של המסילה בתחנת הרכבת טול כרם. מטול כרם נבנתה שלוחה לכיוון צפון מערב – תחנת הרכבת חדרה מזרח, אל יערות האלונים שהיו בסביבתה להסקת דודי הקיטור של הקטרים, ועל מנת לספק עצים לבנית אדני המסילה דרומה. דרך צומת הרכבות בוואדי צראר התחברה המסילה למסילת הרכבת יפו–ירושלים ומתחנה אחת מדרום לה, תחנת הרכבת א-תינה התפצלה המסילה המזרחית לשתי זרועות: הארוכה, מסילת הרכבת מנחל שורק לקוסיימה, הוליכה דרך באר שבע עד קוסיימה שבחצי האי סיני והקצרה, מסילת הרכבת מנחל שורק לעזה, הוליכה לבית חאנון שבצפון רצועת עזה. מטרתו העיקרית של הקו הייתה הובלת כוחות ואספקה לחזית הדרום. כמו רכבת העמק ומסילת השומרון, המסילה נבנתה ברוחב צר של 105 ס"מ. המסילה נבנתה בשפלה הרחק מקו החוף כדי להימנע מפגיעת תותחי הצי הבריטי ששלט בים התיכון לאורך המלחמה.

### 1917–1948
עם כיבוש ארץ ישראל בידי הבריטים, סללה הרכבת המנדטורית מחדש את המסילה מלוד אל חדרה מזרח, הוקמה על ידי הבריטים בשנת 1920, והפעם ברוחב תקני, ומשם המשיכו את הקו צפונה אל חיפה ובכך אפשרו את פתיחת הקו חיפה – קנטרה ב-1 בנובמבר 1920, כחלק משירות הרכבת המנדטורית. בין חדרה ללוד היו תחנות בקאקון (אחיטוב), טולכרם, קלקיליה (אייל), ראש העין, רינתיה וכפר ג'יניס (תעופה).

מתחנת הרכבת כפר ג'יניס יצאו שתי שלוחות:
* שלוחה מזרחה באורך של כ-4 קילומטרים, שנבנתה על ידי הבריטים למחצבת אבן באזור הכפר בית נבאלא. השלוחה נבנתה על בסיס מסילה צרה (762 מ"מ) שנסללה מלוד לכפר א-לובאן בזמן מלחמת העולם הראשונה ונזנחה לאחריה.
* שלוחה מערבה שנבנתה בזמן מלחמת העולם השנייה אל יהודייה (עבאסייה) עד לאזור תל ליטוינסקי (תל השומר של היום).
שתי השלוחות יצאו משימוש לאחר הקמת מדינת ישראל.

### 1948–1969
לאחר מלחמת העצמאות נשארה כל המסילה בתחומי מדינת ישראל למעט קטע קצר סמוך לטולכרם. לשם חידוש תנועת הרכבות, נבנתה מסילה שעקפה את טול כרם ממערב ואפשרה את פתיחת הקו מחיפה, דרך ראש העין ומשם דרך מסילת הירקון אל תל אביב, ב-20 בספטמבר 1949, וכן מעבר של רכבות משא אל נמל חיפה. למעט תחנת הרכבת טול כרם שנותקה מהמסילה על ידי המעקף, המשיכו תחנות חדרה, אחיטוב ואייל לשמש את נוסעי הרכבת. בשנות ה-50 נבנתה שלוחה מתחנת הרכבת רינתיה אל מחצבות באזור טירת יהודה וברקת מהן הועבר ברכבות משא חומר גלם לבניית נמל אשדוד. בשנות ה-60 ננטשה השלוחה ולאחר מספר שנים נסגרה תחנת רינתיה. תחנת הרכבת כפר ג'יניס שמשה רכבות שהובילו דלק לנמל התעופה בן-גוריון במשך מספר שנים, אך השימוש הזה הופסק וגם תחנה זו נסגרה. שלוחה אחרת נבנתה בשנות ה-60 מצומת חמד סמוך למושב שדי חמד והובילה אל אזור התעשייה של כפר סבא.

אחרי פתיחת מסילת החוף בשנת 1953 צומצם מאוד שירות הנוסעים בין כפר סבא לחדרה מזרח והמסילה שמשה בעיקר רכבות משא. בפרט שימשה המסילה להעברת צינורות המוביל הארצי ממפעל "יובל גד" באשקלון אל תחנת הרכבת אחיטוב באמצעות קרונות משא שטוחים שם נפרקו והועברו למקומם. עם זאת המשיכה לשמש רכבת בקו ירושלים–חיפה.

ב-1963 הוחלפו ושדרגו פסי הרכבת מתקופת המנדט בקטע המרכזי של המסילה.

ב-1968 נפסק לחלוטין שירות הנוסעים וב-1969 נפסק לחלוטין השימוש בקטע זה.

### 1969 ואילך
לאחר השבתת המסילה בין כפר סבא לחדרה בסוף שנות ה-60, המקטע המרכזי של המסילה פורק, אך התוואי שלה נותר בשני מקטעים – בצפון הארץ נשמר התוואי המקורי של המסילה בקטע שבין חיפה לחדרה המהווה כיום חלק ממסילת החוף הפעילה ובקטע המשמש רכבות משא בודדות בלבד בין "צומת רמז", נקודת הפיצול ממסילת החוף שממערב לפרדס חנה-כרכור, לבין תחנת הרכבת חדרה מזרח; במרכז הארץ נשמר התוואי המקורי של המסילה בקטע שבין כביש 531 ממזרח לאלישמע לבין תחנת הרכבת ראש העין צפון (המהווה כיום חיבור מסילתי בין מסילת הירקון ומסילת השרון הפעילות), ובקטע המשמש להובלת רכבות משא ורכבות נוסעים ריקות בין תחנת הרכבת ראש העין דרום לבין נקודת המיזוג של המסילה עם הקו הראשי של רכבת ישראל מצפון לתחנת הרכבת לוד. קטע זה – הקטע הדרומי של המסילה המזרחית – הוא בעצם הקטע הפעיל היחיד של המסילה שעדיין מוכר בשמו המקורי ואינו מהווה חלק ממסילה אחרת, והוא משמש כציר הראשי של רכבות המשא של רכבת ישראל על מנת שלא להעמיס על הקו הראשי, שבו עוברות רכבות נוסעים רבות וגם כציר חירום במקרה של תקלה או השבתה מכוונת של מסילת איילון. בדרום הארץ, התוואי מלוד לבאר שבע נבנה מחדש בתור מסילת הדרום של ימינו.

הקטע הצפוני מחדרה מזרח (שהפכה לתחנת משא בלבד) לצומת רמז על מסילת החוף ליד פרדס חנה נשאר בשימוש עד היום ומשרת את מפעלי "גרנות" הסמוכים לתחנה. הקטע מלוד עד לצומת חמד (וממנו לאזור התעשייה של כפר סבא) נשאר בשימוש רכבות משא גם לאחר מכן וחלקו עד לראש העין שימש את רכבות הנוסעים בקו מחיפה לירושלים. בשנות ה-90 פורקה השלוחה אל אזור התעשייה של כפר סבא, ועם סגירת הקו לירושלים ב-1998 הופסק שירות הנוסעים במסילה המזרחית לחלוטין.

### חידוש תנועת הנוסעים
ב-1990 הכינה חברת התכנון הצרפתית "סופרטו" תוכנית מתאר ארצית עבור רכבת ישראל, שכללה קו רכבת פרוורית חדש בין תל אביב לרעננה וכפר סבא (תוכנית שהושלמה רק בשנת 2020 עם הפעלת מסילת השרון לכל אורכה). בסוף 1990 הועלתה הצעה חליפית, על הקמת קו המבוסס ברובו על תוואי מסילות הברזל הקיים עד כפר סבא בלבד, כפתרון זמני עד הקמת התוואי המלא.

בשנת 1998 הכריז מנכ"ל הרכבת דאז עמוס עוזני על פרויקט פיתוח קו הרכבת תל אביב– פתח תקווה –כפר סבא בהשקעה של 650 מיליון שקל. על פי התכנון דאז הקו היה אמור להיות קו הרכבת החשמלי הראשון בישראל. הפרויקט התבסס על שדרוג ושיקום מסילת הירקון, שיקום קטע במסילה המזרחית ההיסטורית וסלילת קטע קצר חדש לתחנת נוסעים שתוקם על גבול כפר סבא. הפרויקט באותה עת לא כלל את סלילת המשך המסילה לכיוון רעננה וחיבור למסילת החוף. ב-8 במרץ 1999 קיבלה ממשלת ישראל את הצעת ההחלטה של שר התשתיות, אריאל שרון, שלפיה יפורסם מכרז ליזמים פרטיים, להקמת ולהפעלת הקו. בשנת 2000 קיבלה חברת כביש חוצה ישראל את אחריות לבדיקת הכדאיות הכלכלית של הקמת הפרויקט באמצעות זכיין שיפעל בשיטת בנה-הפעל-העבר (BOT). הבדיקה קבעה כי ההכנסות מהפעלת הקו לא יכסו את עלות הקמת התשתית. לפיכך למגזר הפרטי לא יהיה כדאי מבחינה כלכלית לממנו. עוד העלתה הבדיקה כי ההכנסות מהפעלת הקו גם לא יצדיקו מימון רכישת הקרונות. בשל כך אישר באוגוסט 2000 ראש הממשלה אז, אהוד ברק, הצעה לפיה רכבת ישראל היא זו שתקים את מסילת הרכבת מתל אביב לכפר סבא במימון המדינה, והפעלת הקו תיעשה באמצעות גוף פרטי שייבחר במכרז.

בשנת 2000, הושלם שדרוג מסילת הירקון ופתיחת קו הרכבת תל אביב – תחנת הרכבת ראש העין דרום. ביוני 2001 ועדת השרים לכלכלה, החליטה להשלים את עבודות התשתית בקו, שכלולו הקמת מסילה כפולה לראש העין (המסילה אז הייתה בודדת) ומסילה בודדת לכפר סבא, ולבחור מפעיל לקו. ביוני 2002, הודיעה שר התחבורה, אפרים סנה שהפעלת הקו לא תיעשה על ידי יזם פרטי. זאת לאחר קבלת חוות דעת של אנשי מקצוע, שלפיהן ההפרדה בין האחריות על התשתית לאחריות על ההפעלה אינה בטיחותית ובעייתית מבחינת השירות לנוסעים. בין היתר טענו כי היקפה המצומצם של רשת המסילות בישראל, שכל קוויה מתנקזים לערוץ האיילון, יקשה על התיאום בין המפעילים השונים. באותה עת החלו העבודות על המשך המסילה לכיוון כפר סבא. העבודות כללו סלילה מחדש של קטע המסילה המזרחית בין צומת ראש העין ובין צומת חמד וסלילת מסילה חדשה מצומת חמד מערבה לכיוון כפר סבא, ועליה הוקמה תחנת הרכבת כפר סבא בסמוך לרחוב נורדאו.

ב-13 באפריל 2003 נפתח הקו אל תחנת כפר סבא (שנקראה אז "הוד השרון-כפר סבא"), יחד עם תחנת הרכבת רמלה והמבנה הקבוע של תחנת הרכבת ראש העין צפון שגם החלו לפעול באותו יום. ביום הראשון להפעלת הקו נסעו בו כ-1,000 בני אדם.

## אתרים היסטוריים לאורך המסילה
לאורך המסילה ניתן עדיין לצפות בשרידי גשרים ותחנות וזאת על אף ההזנחה של אתרים אלו. אתרים אלו נבנו ברובם על ידי הטורקים (ב-1915) ובחלקם הקטן על ידי הבריטים (במהלך שינוי המסילה לרוחב תקני). רשימת האתרים להלן מסודרת גאוגרפית מצפון (חדרה) לדרום (לוד).
* תחנת הרכבת חדרה מזרח – הוקמה על ידי הבריטים ב-1920. ביציאה המזרחית עברה המסילה על גשר מעל נחל חדרה ובסמוך לו הוקם פילבוקס.
* תחנת הרכבת אחיטוב – נקראה גם "תחנת קאקון". החלק המרכזי הוקם על ידי הטורקים (קיים מבנה איתות וניתוב חדש יותר מצפון לתחנה). התחנה בשדות מושב אחיטוב.
* גשר נחל אמץ – גשר חד קשתי שנבנה על ידי הבריטים ב-1931 (השנה חרוטה על הגשר) ליד מושב אומץ.
* גשר נחל יכון – גשר חד קשתי ליד מושב גן יאשיה
* גשר נחל בחן – גשר, ממערב לקיבוץ בחן, באורך כ-40 מטר הכולל 5 אומנות אבן (הקורות האופקיות שנשאו את הפסים נהרסו). לצד הגשר בנו הבריטים פילבוקס לשמירה על הגשר.
* גשר שלוחת נחל שכם – גשר בין בת חפר ליד חנה ובצמידות לכביש 6. הגשר באורך כ-20 מטר וכולל 2 אומנות. הגשר על נחל שכם עצמו נהרס במהלך בניית כביש 6.
* תחנת הרכבת טולכרם – הוקמה על ידי הטורקים. נקודת החיבור של המסילה המזרחית למסילת השומרון.
* גשר נחל תאנים – גשר טורקי באורך של כ-50 מטר הכולל 3 קשתות ו-6 אומנות. הגשר צמוד לכביש 6.
* גשר נחל אברך – גשר טורקי בן 2 קשתות ממערב ליישוב טייבה.
* גשר נחל אלכסנדר – גשר טורקי בן 4 קשתות. לצד הגשר בנו הבריטים פילבוקס לשמירה על הגשר.
* תחנת הרכבת אייל – נבנתה על ידי הטורקים. מאחר ששירתה בעיקר את תושבי קלקיליה נקראה תחנת קלקיליה.
* גשר נחל קנה – גשר טורקי בן 4 קשתות באורך של כ-50 מטר. מדרום לנחל קנה מתאחדת המסילה המזרחית עם המסילה החדשה בין כפר סבא ללוד. הגשר נהרס ב-2021 במהלך בניית המסילה המזרחית החדשה.
* תחנת הרכבת ראש העין דרום – נבנתה על ידי הטורקים.
* גשרון נחל מזור – נבנה על ידי הטורקים. בצמוד לו מהצד המערבי נבנה גשרון בתקופת המנדט הבריטי. הגשרון הבריטי חוזק בבטון על ידי רכבת ישראל והמסילה המודרנית עוברת מעליו.
* גשר נחל שילה – נבנה על ידי הטורקים וכולל 4 אומנות. לא גשר קשתות. בקרבת כפר סירקין. לצד הגשר בנו הבריטים פילבוקס לשמירה על הגשר (רק בסיסו נותר).
* תחנת הרכבת רינתיה – נבנתה במקור על ידי הטורקים, כ-3 ק"מ ממנה הייתה ממוקמת גם תחנת וילהלמה אשר שירתה את בני היישוב הטמפלרי הזה. נהרסה ב-1933 ונבנתה מחדש עם חידוש הקו בשנות ה-50.
* גשר נחל בית עריף – נבנה על ידי הטורקים וחודש על ידי רכבת ישראל. בקרבתו בנו הבריטים פילבוקס אולם הוא נפגע והופל בתקופת העבודות לחידוש המסילה. נקרא גם "גשר לונדון" ו"מפל הכלבים".
* תחנת הרכבת כפר ג'יניס – נבנתה על ידי הבריטים.
* גשר מעל נחל נטוף. הגשר המקורי הוחלף בגשר חדש אולם הפילבוקס קיים.
* תחנת הרכבת לוד – תחנת צומת. נבנתה ב-1892 על ידי הטורקים כחלק ממסילת הרכבת יפו–ירושלים.

### שלוחות
#### שלוחת כפר סבא
בקרבת שדי חמד נבנתה שלוחה מזרחה לכוון אזור התעשייה של כפר סבא עד לבית האריזה ומפעל פקר פלדה. השלוחה החלה לפעול ב-3 בינואר 1961 כאשר רכבת ראשונה הגיעה לבית האריזה. במסגרת ההקמה נבנה גשר בטון מעל תעלת מים ממזרח לשדי חמד. המסילה עוד הייתה בשימוש בשנות ה-90 אולם רובה פורקה. נכון ל-2016 ניתן עדיין לראות פסי רכבת פה ושם אולם חלקים גדולים מהסוללה נהרסו במהלך הרחבת אזור התעשייה והגשר משמש מעבר כלי רכב לשדי חמד.

קובץ:Railway station & packing plant in Kfar Saba 1961 D609-040.jpg|מראה כללי של תחנת הרכבת ליד בית האריזה בכפר סבא.
קובץ:Railway station & packing plant in Kfar Saba 1961 D609-081.jpg|תחנת הרכבת ליד בית האריזה בכפר סבא.
קובץ:Railway station & packing plant in Kfar Saba 1961 D609-041.jpg|טקס חנוכת שלוחת הרכבת ובית האריזה בכפר סבא. בצילום, שר האוצר פנחס ספיר נושא דברים בטקס חנוכת תחנת הרכבת.
קובץ:Eastern railway Qana stream bridge of extension to Kfar Saba.jpg|גשר רכבת של שלוחת המסילה המזרחית באזור שדי חמד לאזור התעשייה כפר סבא (שלוחת כפר סבא)
 

#### שלוחה למחצבות ברקת
בשנות ה-50 נבנתה שלוחה מתחנת הרכבת רינתיה אל מחצבות ברקת מהן הועבר ברכבות משא חומר גלם לבניית נמל אשדוד. בשנות ה-60 ננטשה השלוחה ולאחר מספר שנים נסגרה תחנת רינתיה. המסילה פורקה, היום ניתן למצוא אדני בטון מפורקים של המסילה בצדי התוואי שננטש ושרידי רציף ורמפה להעמסת חומרי חציבה על קרונות הרכבת במחצבת ברקת.

קובץ:East railway - Bareket Quarry extension 1.jpg|תוואי השלוחה בקרבת מושב גבעת כ"ח
קובץ:East railway - Bareket Quarry extension 8.jpg|תוואי השלוחה בקרבת מושב גבעת כ"ח
קובץ:East railway - Bareket Quarry extension 2.jpg|אדני בטון מפורקים של המסילה
קובץ:Ramp in Bareket quarry for train 1.jpg|רמפה להעמסת חומרי חציבה על קרונות הרכבת במחצבת ברקת
קובץ:Rail platform in Bareket quarry 3.jpg|רציף להעמסת חומרי חציבה על קרונות הרכבת במחצבת ברקת


## גלריה

קובץ:Hadera East Train Station - Main Building 3 (Large).jpg|תחנת הרכבת חדרה מזרח
קובץ:HaderaOst041.jpg|מסילה מפורקת מדרום לתחנת חדרה מזרח
קובץ:Achituv railway station 2.jpg|תחנת הרכבת אחיטוב
קובץ:The east railway - bridge near Omez stream 1.jpg|גשרון על נחל אמץ. מעל אבן הראשה נחרטה השנה 1931
קובץ:The east railway - bridge over Yikon stream near Kakun fortress 3.jpg|גשר מעל נחל יכון ליד מבצר קאקון
קובץ:The east railway - pillbox and bridge over Bachan stream near Gan Yoshiahu 4.jpg|גשר ופילבוקס על נחל בחן
קובץ:East railway - bridge over Avrech stream 2.jpg|גשר 2 קשתות מעל נחל אברך ליד טייבה
קובץ:Tulkarm-west-459.jpg|תחנת הרכבת טולכרם
קובץ:גשר רכבת לייד כביש 6 בצומת ניצני עוז -4.JPG|גשר על נחל תאנים מדרום לטול כרם
קובץ:East railway - bridge and Pilbox over Alexander stream 4.jpg|גשר ופילבוקס מעל נחל אלכסנדר
קובץ:08.04.25 02 Eyal Train Station.JPG|תחנת הרכבת אייל
קובץ:East railway - bridge 1 near Neve Yamin 1.jpg|גשר בקרבת נווה ימין
קובץ:The west railway - bridge over Kana stream near Elishema 1.jpg|גשר 4 קשתות על נחל קנה ליד אלישמע (נהרס ב-2021)
קובץ:Rosh Haayn south train station 4.jpg|תחנת הרכבת ראש העין דרום
קובץ:East railway - bridge over Mazor stream east side.jpg|גשרון על נחל מזור
קובץ:East railway - pillbox near bridge over Shillo stream near Kfar Sirkin3.jpg|גשר ושרידי פילבוקס על נחל שילה ליד כפר סירקין
קובץ:Rinatia train station 3.jpg|תחנת הרכבת רינתיה
קובץ:Jinis Village Train Station 7 (Large).jpg|תחנת הרכבת כפר ג'יניס
קובץ:East railway - bridge and pilbox over Tuf stream 1.jpg|פילבוקס ליד הגשר מעל נחל נטוף
קובץ:Old Lod Othman Railway Station.JPG|תחנת הרכבת הישנה בלוד
 

## חידוש המסילה

בעשור הראשון של המאה ה-21 הוחלט לשקם את קו הרכבת המזרחי של המדינה שפורק בשנות ה-60. במסגרת הפרויקט מתוכננת מסילה חדשה לאורך התוואי ההיסטורי בקטע חדרה – כפר סבא ובהמשך הכפלת המסילה בקטע ראש העין – לוד הקיים. התחנות החדשות המיועדות בקו הן חדרה מזרח, טירה ובקטע הפעיל אלעד, ותעופה, כמו כן תורחב ותשופץ תחנת הרכבת ראש העין צפון. בכל הנקודות האלו, למעט תחנת אלעד וטירה פעלו בעבר תחנות בקו ההיסטורי וחלק מהמבנים שעדיין קיימים בהן יעברו שימור.

## ראו גם
* היסטוריה של רכבת ישראל

## קישורים חיצוניים

* הודעה מטעם הוועדה לתשתיות לאומיות (ות"ל) על אישור התפישה התכנונית של חידוש המסילה המזרחית, 14 באפריל 2008
* 
* תת"ל 22 באתר רשות מקרקעי ישראל, 18 בנובמבר 2012

## הערות שוליים

*
קטגוריה:הנגב: היסטוריה